## Deklaracija o prioritetima vanjske politike Republike Hrvatske

### NN 24/1999 (12.3.1999.), Deklaracija o prioritetima vanjske politike Republike Hrvatske

# **ZASTUPNIČKI DOM HRVATSKOGA DRŽAVNOG SABORA**

Polazeći od temeljnog opredjeljenja građana da se Republika Hrvatska
od sticanja svoje suverenosti i samostalnosti konstituira kao demokratska
parlamentarna država, koja će poslije toga postati članom Ujedinjenih naroda
i Vijeća Europe,

Poštujući izraženu volju naroda za daljnjim razvitkom demokratizacije
zemlje s ciljem da se Hrvatska, kao potpuno nezavisna, samostalna i suverena
država vlastitim opredjeljenjem integrira u (veliku obitelj) euroatlantske
organizacije, u skladu sa svojim opredjeljenjem,

Prihvaćajući nakon obrambenog Domovinskog rata istinske težnje građana
Hrvatske za mirnim i demokratskim razvitkom u slobodnoj domovini, uz plebiscitarnu
želju, da se ovaj proces odvija u okrilju civilizacijskih i demokratskih
vrijednosti i poštivanjem ravnopravnosti svih država,

Vjerujući kako će Europska unija i NATO pronaći načina da brže, dosljednije
i konkretnije vrednuju i dodatno potaknu sve pozitivne pomake u hrvatskoj
unutarnjoj i vanjskoj politici,

Zastupnički dom Hrvatskoga državnoga sabora, nakon provedene rasprave,
prihvaćajući izvješće ministra vanjskih poslova donosi

## **DEKLARACIJU**

### **O PRIORITETIMA VANJSKE POLITIKE REPUBLIKE HRVATSKE**

1. Interes, kao i strateško opredjeljenje vanjske politike Republike
Hrvatske ostaje i nadalje približavanje u euroatlantske integracije, kojima
civilizacijski, geografski i kulturološki potpuno pripadamo, kao srednjoeuropska
i sredozemna zemlja.

2. U cilju bržeg ostvarenja integrativnih procesa i pristupa Hrvatske
PHARE programu, WTO-u, CEFTA-i te sklapanja sporazuma o pridruženom članstvu
u Europskoj uniji, Republika Hrvatska spremna je dalje razvijati demokratski
sustav i ispuniti sva svoja opredjeljenja koja proizlaze iz učlanjenja
u Vijeće Europe koje je prihvatila potpisima Predsjednika Republike dr.
Franje Tuđmana i predsjednika Hrvatskoga državnog sabora akademika Vlatka
Pavletića.

3. U smislu vojnih i sigurnosnih integracija, Republika Hrvatska svoje
mjesto vidi u pristupanju Partnerstvu za mir i NATO-u. Hrvatska je spremna
dalje razvijati svoj demokratski politički ustroj, civilno-vojnih odnosa
i opremljenosti vojnih snaga u skladu sa standardima NATO saveza, uz već
ostvarenu primjenu suradnje s NATO snagama u BiH.

4. Hrvatski državni sabor odlučno iskazuje svoje protivljenje tzv. regionalnom
pristupu EU odbacujući sve pokušaje da se Republiku Hrvatsku na bilo koji
način politički i institucionalno uklapa u regionalne integracije koje
bi bile isključivo vezane za Jugoistočnu Europu ili Balkan. Posebno odbacujemo
sva razmišljanja i prijedloge poput onih g. Carla Bildta, koji zagovaraju
dugoročno svrstavanje Hrvatske u kriznu balkansku regiju. Hrvatska će u
skladu s međunarodnim standardima razvijati one političke i gospodarske
odnose sa susjednim zemljama koji će najbolje zadovoljavati njene interese,
a čime će također ispunjavati svoje obveze i odgovornosti te pridonositi
miru i stabilnosti u ovom dijelu Europe stvarajući tako uvjete za brži
samostalni ulazak u europske integracije.

5. Republika Hrvatska će nastaviti svoju suradnju s Međunarodnom zajednicom
(Misijom OESS-a) radi što uspješnijeg povratka prognanika i izbjeglica,
očekujući za njihov potpuni povratak bitnu međunarodnu pomoć za gospodarski
razvitak tih područja.

6. Poštujući Washingtonski i Daytonske sporazume, Republika Hrvatska
će se zauzimati za Bosnu i Hercegovinu kao samostalnu, cjelovitu i suverenu
državu, sastavljenu od dva entiteta i tri ravnopravna suverena naroda,
s kojom će izgrađivati dobrosusjedske odnose, uz potpuno poštivanje međunarodnog
prava o granicama i graničnom pojasu. Hrvatska će s Federacijom BiH uz
to razvijati i posebne odnose u skladu s izraženom voljom obiju strana,
na temelju sporazuma o posebnim odnosima i aneksa.

7. Republika Hrvatska spremna je, radi daljnjeg jačanja demokratskih
procesa u zemlji, dosljedno razvijati toleranciju i dijalog između vlasti
i oporbe, te u tom pravcu nastaviti s unutrašnjim demokratskim razvitkom
u skladu s opredjeljenjem koje proizlazi iz članstva u Vijeću Europe.

Klasa: 018-01/99-01/04
Zagreb, 5. ožujka 1999.

ZASTUPNIČKI DOM
HRVATSKOGA DRŽAVNOG SABORA

Potpredsjednik
Zastupničkog doma
Hrvatskoga državnog sabora
**Vladimir Šeks, dipl. iur.,** v. r.

Ostalo, NN 24/1999-501